送藥者陳國器
作者：楊萬里
朝代：宋

paragraphs: 竇憲一舉空朔野，曹霸一筆空凡馬。
吾鄉藥者有陳生，一丸洗空萬藥者。
庸醫皆笑道旁莎，陳生拈出便是玉山禾。
庸醫皆笑澗下水，陳生酌來便是上池底。
也只不離神農書，書外別得一亡珠。
也只不出歧伯論，論外別得舌一寸。
舊遭痔疾惱殺儂，新遭淋疾與合縱。
恰如住在圃田國，晉楚腹背來夾攻。
陳生贈我玉菌子，乃是華陽洞中乖龍耳。
陳生贈我紺葉紗，乃是金鴉脚底扶桑花。
汲泉親手煮蟹眼，一浣枯腸如浣沙。
平生舊疾蟬殻退，秋風吹落青天外。
更傳枕中鴻寶方，戒勿浪傳泄天藏。
君不見回巖仙客逢貧子，指石成金吾濟爾。
貧子再拜不要金，祇覓指頭吾自指。